b'\n_START_ARTICLE_\nSkrivnost \xc5\xa0imnove smrti\n_START_SECTION_\nZgodba\n_START_PARAGRAPH_\nDogajanje romana je postavljeno v \xc4\x8das po 2. svetovni vojni. Prvoosebni pripovedovalec je mlad vojak, ki je pre\xc5\xbeivel mladost v partizanih. Slu\xc5\xbebuje v vasici blizu Zagreba, vsak vikend pa se brez dovoljenja komandanta, skupaj s tovari\xc5\xa1i, vra\xc4\x8da domov, v Ljubljano. Na enem izmed obiskov Ljubljane sre\xc4\x8da znanega mo\xc5\xa1kega majhne postave, predolgih rok, plo\xc5\xa1\xc4\x8datega obraza in z izboklino na hrbtu. Zaradi grbe ga pripovedovalec imenuje Grbavec, njegov uradni vzdevek pa je \xc5\xa0imen. Njegovega pravega imena ne izvemo. Spoznala sta se \xc5\xbee med vojno, saj sta bila oba partizana, \xc4\x8deprav je imel \xc5\xa0imen vi\xc5\xa1ji \xc4\x8din. Nekaj dni po pogovoru s \xc5\xa0imnom pripovedovalca pokli\xc4\x8dejo na zasli\xc5\xa1anje o \xc5\xa0imnovem samomoru. Ker mu je vse skupaj sumljivo, ho\xc4\x8de razlo\xc5\xbeiti razloge za \xc5\xa0imnovo dejanje._NEWLINE_O \xc5\xa0imnu poro\xc4\x8dajo ljudje, ki so imeli z njim slabe izku\xc5\xa1nje. Od njih izvemo, da je zaradi ob\xc4\x8dutkov manjvrednosti postajal \xc4\x8dedalje bolj nasilen in neusmiljen do drugih. Ve\xc4\x8dji del 2. svetovne vojne je deloval na Pohorju. Mo\xc4\x8dno si je \xc5\xbeelel \xc5\xbeenske, vendar so ga zaradi grbe in surovega vedenja zavra\xc4\x8dale. \xc5\xbdenske so bile njegova \xc5\xa1ibka to\xc4\x8dka, kar so izkoristili Nemci. Podtaknili so mu vohunko Ireno, ki ga je izkori\xc5\xa1\xc4\x8dala za pridobivanje informacij iz partizanskih \xc5\xa1tabov. Spoznanje, da je postal izdajalec, ga je \xc5\xa1e bolj potla\xc4\x8dilo. Mo\xc4\x8dno ga je prizadelo, ko so Nemci Ireno ubili, postal je depresiven. Misel nanjo je bila tako mo\xc4\x8dna, da je bil pri voja\xc5\xa1kih akcijah nezbran in je deloval nezainteresirano, kar je zbudilo sum njegovih tovari\xc5\xa1ev. Pripovedovalci trdijo, da je bil on kriv za vrsto partizanskih neuspehov. \xc5\xa0e naprej je deloval kot nem\xc5\xa1ki agent, saj se je bal, da ga bodo ubili, \xc4\x8de ne bi izpolnjeval njihovih ukazov. Krmaril je med dvema ognjema in se ve\xc4\x8dkrat mo\xc4\x8dno opekel. Zaradi svoje paranoje je pobijal soborce in prista\xc5\xa1e._NEWLINE_Po vojni so ga oblasti zaradi njegove nepredvidljivosti in problemov z \xc5\xbeenskami neprestano selile iz kraja v kraj. Vedno je imel pomembno funkcijo v dr\xc5\xbeavnih ustanovah, saj je bil izobra\xc5\xbeen in zelo inteligenten. Svoje delo je opravljal vestno in v zgled drugim, vendar so se ga sodelavci izogibali, ker je bil surov in do vseh nezaupljiv. Njegov najve\xc4\x8dji strah so bili Nemci, za katere je bil prepri\xc4\x8dan, da se bodo vrnili in mu \xc5\xa1e naprej grenili \xc5\xbeivljenje. Bal se je razkrinkanja in zaporne kazni. Prav zaradi teh strahov je postajal tudi sam sumljiv. Dele\xc5\xbeen je bil neprestanega nadzora. Zanemarjal je delo in zapil vse, kar je zaslu\xc5\xbeil._NEWLINE_Perspektiva na dogodke se popolnoma spremeni, ko o njih pripoveduje \xc5\xa0imen sam. Kljub temu se poka\xc5\xbee, da pripovedovalci niso lagali, saj so dogodki, ki jih \xc5\xa0imen opisuje, enaki. \xc5\xa0imen pojasni svoje razloge za dejanja in se mu niti ne sanja, da je bil v o\xc4\x8deh drugih popolnoma druga\xc4\x8den, kot bi si \xc5\xbeelel, da bi bil. Poka\xc5\xbee se kot intelektualec, v skrbeh za druge, predvsem za narod. Mestoma deluje shizofreno, saj v opisovanju svojih do\xc5\xbeivetij pogosto omenja, da se ni prepoznal. V\xc4\x8dasih je zmo\xc5\xbeen ljubiti in sovra\xc5\xbeiti naenkrat. Boji se samega sebe in velikokrat razmi\xc5\xa1lja o samomoru, ampak ko dejanje \xc5\xbeeli izvr\xc5\xa1iti, iz njega izhlapi\xc2\xa0\xc2\xbbslabi\xc4\x8d\xc2\xab. Spozna, da kljub vsemu \xc5\xa1e vedno ljubi \xc5\xbeivljenje. Komunisti\xc4\x8dne oblasti mu podtikajo \xc5\xbeenske, spet na drugi strani mu tuji vohuni poleg \xc5\xbeensk ponujajo tudi dobro pla\xc4\x8do. Znova se poka\xc5\xbee njegova razdvojenost, ki ga vedno bolj uni\xc4\x8duje. Misli na samomor so vedno pogostej\xc5\xa1e in na koncu usodno dejanje le izvr\xc5\xa1i._NEWLINE_Roman zastavlja vpra\xc5\xa1anja o manjvrednostnih kompleksih, dru\xc5\xbebeni nesprejetosti in samomoru.\n_START_SECTION_\nKritika in literarna zgodovina\n_START_PARAGRAPH_\nO romanu Skrivnost \xc5\xa0imnove smrti ni bila najdena nobena kritika.'